EUC Nord har de næste tre dage besøg af 500 skoleelever som skal prøve kræfter med murerfaget. Håbet er at det vil få flere til at gå i lære som murer i fremtiden.

De unge hænder er fedtet ind i mørtel, men der er smil på læberne hos alle 8. klasseseleverne rundt omkring i lokalet på EUC Nord i Hjørring. Her klistrer eleverne fliser på en plade og murer bænke op, som kommer med hjem senere. Dagens besøg er en del af uddannelsens charmeoffensiv for at få de unges øjne op for murerfaget. -	Hele erhvervsområdet mangler hænder, og hvis vi skal bidrage med at rekruttere, så tror vi på, at man skal sætte tidligt ind, siger Kristian Holme Andersen, koordinator på EUC Nord. Bekymring rammer faget Allerede nu er der mangel på murere, og prognoserne forudser, at der i 2030 vil mangle 100.000 murere, hvis ikke flere af de unge kan lokkes til at gå i lære i faget. I forhold til murerfaget hersker der hos mange unge og deres forældre en bekymring for det fysisk slid og arbejdsforholdene, forklarer Kristian Holme Andersen: - Det er kendt som et fysisk kortsigtet fag, hvor man bliver slidt. Men teknologien har skabt en stor udvikling og et ekstra fokus på et sundt arbejdsklima, så det er jo noget helt andet i dag, siger han. Vil vise hele paletten Den og flere andre fortællinger fra murerfaget håber uddannelseskordinatoren at sende de unge hjem med. Sammen med det, de på dagen har skabt med deres egne hænder: -	Vores største håb er, at de går herfra med en god oplevelse af, at håndens arbejde er interessandt. Så har vi sat et eller andet i gang, siger Kristian Holme Andersen og fortsætter: - Jeg er sikker på, at det får nogle af de unges øjne op for, at det kunne være en fin fremtid for dem.